Gewonde polisieman skiet rower doodŉ Polisiebeampte van Isipingo in KwaZulu-Natal is in ŉ ernstige toestand nadat hy Maandagmiddag tydens ŉ besigheidsroof deur ŉ vermeende rower in die maag geskiet is. Kol Jay Naicker, ŉ polisiewoordvoerder, het Dinsdag aan Maroela Media gesê die polisiebeampte, wat nie aan diens was nie, was in die omgewing toe hy ŉ gewapende roof sien gebeur het. “Die beampte het ingetree en is in die proses in sy maag geskiet. Die beampte het teruggeskiet en een rower noodlottig gewond,” het Naicker gesê. Die ander drie rowers het van die toneel gevlug en is nog soek. Chris Botha, ŉ woordvoerder van Netcare 911, het gesê paramedici het omstreeks 16:00 op die toneel gekom. Hulle het die beseerde polisieman gestabiliseer en na ŉ nabygeleë hospitaal geneem vir verdere behandeling. Die verdagte is op die toneel dood verklaar. Naicker het gesê die polisie ondersoek ŉ saak van poging tot moord en besigheidsroof.